作者:司空圖
標題:南北史感遇十首
內容:雨淋麟閣名臣畫，雪臥龍庭猛將碑。不用黃金鑄侯印，盡輸公子買蛾眉。漢世頻封萬戶侯，雲臺空峻謝風流。江南不有名儒相，齒冷中原笑未休。天風斡海怒長鯨，永固南來百萬兵。若向滄洲猶笑傲，江山虛有石頭城。花迷公子玉樓恩，鏡弄佳人紅粉春。不信關山勞遠戍，綺羅香外任行塵。兵圍梁殿金甌破，火發陳宮玉樹摧。奸佞豈能慚誤國，空令懷古更徘徊。行樂最宜連夜景，太平方覺有春風。千金盡把酬歌舞，猶勝三邊賞戰功。桃芳李豔年年發，羌管蠻弦處處多。海上應無三島路，人間惟有一聲歌。佳人自折一枝紅，把唱新詞曲未終。惟向眼前憐易落，不如拋擲任春風。景陽樓下花鈿鏡，玄武湖邊錦繡旗。昔日繁華今日恨，雉媒聲晚草芳時。亂後人間盡不平，秦川花木最傷情。無窮紅豔紅塵裡，驟馬分香散入營。